**Hanna-Liina Võsa** (õieti **Hanna-Liina Võõsa**; sündinud 5. aprillil 1981) on eesti laulja ja näitleja, noorte muusikalikooli asutaja.

Haridustee
----------

Hanna-Liina Võsa lõpetas Viimsi Keskkooli 1999. aastal. Seejärel õppis New Yorgis Ameerika Muusikali- ja Draamaakadeemias (AMDA), mille lõpetas muusikaliartisti kvalifikatsiooniga.

Lavarollid ja kontserdid
------------------------

Hanna-Liina Võsa esimesed ülesastumised olid lapsena ETV tütarlastekooris. Koor osales mitmes Eesti Televisiooni lavastuslikus lastesaates ja muusikasaadetes.

Solistina astus Võsa üles 1997. aasta lauluvõistlusel "Kaks takti ette", kus publik valis ta oma lemmikuks.

Esimesed lavarollid tegi Võsa Viimsi kooliteatris, olles sageli peaosaline muusikalides "Helisev muusika" (Liesl), "Mary Poppins" (nimiosa), "Oklahoma!" (Laurie Williams) jm.

Esimesteks rollideks kutselisel teatrilaval olid Tuptimi osa muusikalis "Kuningas ja mina" (Tallinna linnahall, 1998) ja Audrey muusikalis "Väike õuduste pood" (Eesti Draamateater, 2001). Hiljem on Võsa osalenud näiteks muusikalides "Hüljatud" (Cosette), "Hull sinu järele!" (Polly), "West Side'i lugu" (Maria) ja "Ooperifantoom" (Christine).

Kevadel 2009 debüteeris Võsa rahvusooperi Estonia laval Elizana muusikalis "Minu veetlev leedi". Järgnevail aastail mängis ta Vanemuise muusikalis "Mary Poppins" (jagades peaosa Nele-Liis Vaiksooga), Estonia muusikalis "Mees La Manchast" (Aldonza), operetis "Savoy ball" (Daisy) ning Nuku- ja Noorsooteatri muusikalis "Libahunt" (Mari). Vanemuise teatris on ta mänginud "Ooperifantoomi" Christine Daee rolli (esietendus 2014).

Hanna-Liina Võsa on teinud suurrolle ka väljaspool Eestit. Seni pikaajalisem töö on olnud USA-s lavastatud muusikali "Grease" ringreisil, mille peategelase Sandy osa laulis Võsa paari aasta jooksul USA-s ja Aasias umbes 600 korda. Veel kuuluvad USA-s tema mängitud muusikalirollide hulka Lori Beth (Williamsi „Happy Days"), Serra (Lai „Angels") ja Anne (Hermani „La Cage aux Folles"). Võsa on mänginud ka Helsingi Linnateatris lavastatud muusikalis "Hairspray" (Penny) ning Soomes ja Rootsis ka muusikalis "Ooperifantoom" Christine'i rollis Soome Rahvusooperi laval (2015) ja hiljem Rootsis, Göteborgi ooperis. Väljaspool Eestit on olnud roll ka muusikalis "Sugar ehk džässis ainult tüdrukud" (Tampere Linnateater, 2015).

Võsa on laulnud sellistel galaetendustel nagu Vanemuise muusikalikontsert "Memory" ja James Bondi filmide muusika gala. Ta on andnud soolokontserdi Jaapani Laputa rahvusvahelisel animatsioonifestivalil ning kahel aastal esinenud solistina ÜRO rahvusorganisatsiooni „Millennium Earth Day" ja „National Day" pidustustel New Yorgis. Koos Mart Sanderi Bel-Etage Swingorkesteriga (Swing Swindlers) on ta esinenud rahvusvahelisel džässfestivalil "Imatra Big Band Festival" (2012). Ta on olnud solist laulupidudel.

Televisioon
-----------

Hanna-Liina Võsa mängis USA telekanalil näidatavas NBC seriaalis "Seaduse nimel: seksuaalkuritegude uurimisüksus" ("Law and Order: Special Victims Unit") Bulgaariast illegaalselt USA-sse toodud rasedat neidu, kes kavatseb oma vastsündinu maha müüa.[*viide?*]

2013. aasta kevadel osales ta heategevusliku paroodiavõistluse "Su nägu kõlab tuttavalt" esimesel hooajal TV3 ekraanil, kus ta oli esimese saate võitja. Sari oli 2013. aasta kevade vaadatuim telesari.

On osalenud telesaate "Laula mu laulu" 3. hooajal ja telesaates "Salalaul".

Muusikalikool
-------------

2016. aastal avati Hanna-Liina Võsa Muusikalikool, mille üks asutajatest, õpetajatest ja kunstiline juht oli ka Võsa ise aastani 2021. aasta 13. juunini. 2021. aastast jätkab kool tegevust nime all Muusikalikool. Avalikkuse teravdatud tähelepanu pälvis Tallinna vanalinnas asuv kool muuhulgas sellega, et hoone välisuks värviti roosaks, mis aga ei olnud kooskõlas muinsuskaitsenõuetega. See tõi esile avalikku arvamustevahetust Võsa ning Kultuuriministeeriumi ja muinsuskaitsjate vahel. Hiljem oli Võsa sunnitud ukse taastama vastavalt kehtivatele eritingimustele.[*viide?*]

Diskograafia
------------

Võsa on teinud kaasa pool aastat ansamblis Up'n Down ja kasutanud esinejanime **Hanka**. Selle nime all laulis ta veel 1996. aastal "Tulgu mis tuleb" ja "Suvi on käes". Up'n Down on välja andnud singli "Hanka".

Hanna-Liina Võsa on 2004. aastal salvestanud albumi koos XXI Sajandi Orkestriga, kellega esitas numbreid tuntud või talle endale armsamatest muusikalidest. Mitmel puhul on ta salvestanud muusikapalu Bel-Etage Swingorkestriga (Swing Swindlers), millega ta esines hooaegadel 2006 ja 2007 telesaatesarjas "Tantsud tähtedega" ning mille naissolist ta on aastast 2012. 

### Sooloalbumid

* 2005 – "Premiére"
* 2010 – "Pimedas on valge" (koos keelpillikvartetiga Prezioso)
* 2014 – "Särav vaikus" (koos Kristjan Randalu ja keelpillikvartetiga Prezioso)
* 2015 – "Miki merehädas – laulud lastele"

### Kogumikel

* 2000 – "Siin me oleme" (koos Ivo Linnaga)
* 2000 – "Taevane põrgu" (koos Kalle Ermiga)
* 2012 – "Swing And Sweet"
* 2013 – "Viimne monogaamlane"
* 2013 – "Raskete aegade laulud" (koos Mart Sanderi ja Bel-Etage Swingorkestriga)

Eurovisiooni Eesti eelvoor
--------------------------

| Eurolaul |
| --- |
| **Aasta** | **Laul** | **Punktid** | **Koht** | **Kaaslauljad** |
| 1997 | "Aeg" | 32 | 7. | Maarja-Liis Ilus ja Anne Värvimann |
| 1997 | "Liiga noor, et armuda" | 38 | 3. | Pearu Paulus |

Lisaks on Hanna-Liina Võsa osalenud konkursil taustalauljana: 1998. aastal Evelin Samueli laulule "Unistus igavesest päevast" ning 2018. aastal Cätlin Mägi ja Jaan Pehki laulule "Parmumäng".

Isiklikku
---------

Hanna-Liina Võsa elab Tallinnas.

Tema vend Timmo Võsa pääses parvlaevalt Estonia eluga.

Septembris 2016 sündis tal poeg Otto Eliel.

Viited
------

1. 1 2  "Kes? Mis? Kus?" 2006, lk. 439
2. ↑  "Kes? Mis? Kus?" 2014, lk. 437
3. ↑  "FOTOD | Tõeline pisarakiskuja! Teet Margnale tegi südantsoojendava üllatuse tema tütar Martine koos Hanna-Liina Võsaga". *Kroonika*. 19. märts 2023. Vaadatud 19. märtsil 2023.
4. ↑  Mugra, Liisa (7. mai 2021). Raud, Geidi (toim). "POLNUD PIISAVALT TULUS? Hanna-Liina Võsa äripartner paljastab tegeliku põhjuse, miks laulja muusikalikooli juhtimisest loobus". *Õhtuleht*. Originaali arhiivikoopia seisuga 7. mai 2021. Vaadatud 3. juunil 2023.
5. ↑  Urbala, Mondela (toim). "Hanna-Liina Võsa Muusikalikool muudab nime". *elu.ohtuleht.ee*. Originaali arhiivikoopia seisuga 4. juuni 2023. Vaadatud 4. juunil 2023.
6. ↑  , elu24.postimees.ee, 29. september 2016.

Välislingid
-----------

* Koduleht
* Hanna-Liina Võsa, singer/actress Facebook